Tað var tætt, og tað var spennandi, tá ið genturnar kappaðust á 500 metra teininum í barnaróðrinum á ársins fyrstu summarstevnu, sum í dag er í Klaksvík. Seks bátar komu skúmandi fram ímóti málinum í mest sum einum roki. Fyrstur á mál var Blikur av Argjum, sum var eina stóra hálva bátslongd undan Beintu úr Miðvági, Huldu av Tvøroyri, Báruni úr Sundalagnum, Títlingi hjá Havnar Róðrarfelag og Havfrúnni úr Vestmanna. Eitt sindur aftari komu Pílur, Strípan og Dúgvan.